ΑΠΟΦΑΣΗ αριθ. 2/98 ΤΟΥ ΣΥΜΒΟΥΛΙΟΥ ΣΥΝΔΕΣΗΣ μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου της 27ης Οκτωβρίου 1998 για την έγκριση των όρων και προϋποθέσεων συμμετοχής της Λετονίας σε κοινοτικά προγράμματα στους τομείς της κατάρτισης της νεολαίας και της εκπαίδευσης (98/654/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου (1), και ιδίως το άρθρο 109,

Εκτιμώντας:

ότι, σύμφωνα με το άρθρο 109 της ευρωπαϊκής συμφωνίας και το παράρτημά της XVIII, η Λετονία μπορεί να συμμετέχει σε κοινοτικά προγράμματα πλαίσια, σχέδια ή άλλες δράσεις στους τομείς της κατάρτισης, της νεολαίας και της εκπαίδευσης 7

ότι, σύμφωνα με το ίδιο άρθρο, οι όροι και προϋποθέσεις συμμετοχής της Λετονίας στις δραστηριότητες αυτές αποφασίζονται από το Συμβούλιο Σύνδεσης,

ΑΠΟΦΑΣΙΖΕΙ:

Άρθρο 1

Η Λετονία συμμετέχει στα προγράμματα της Ευρωπαϊκής Κοινότητας Leonardo da Vinci, Socrates και Νεολαία για την Ευρώπη, σύμφωνα με τους όρους και τις προϋποθέσεις των παραρτημάτων Ι και ΙΙ που αποτελούν αναπόσπαστο τμήμα της παρούσας απόφασης.

Άρθρο 2

Η παρούσα απόφαση εφαρμόζεται καθ' όλη τη διάρκεια των προγραμμάτων Leonardo da Vinci, Socrates και Νεολαία για την Ευρώπη.

Άρθρο 3

Η παρούσα απόφαση αρχίζει να ισχύει την πρώτη ημέρα του μηνός που έπεται της έγκρισής της από το Συμβούλιο Σύνδεσης.

Βρυξέλλες, 27 Οκτωβρίου 1998.

Για το Συμβούλιο Σύνδεσης

Ο Πρόεδρος

W. SCHάSSEL

(1) ΕΕ L 26 της 2. 2. 1998, σ. 3.

ΠΑΡΑΡΤΗΜΑ Ι

ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΤΗΣ ΛΕΤΟΝΙΑΣ ΣΤΑ ΠΡΟΓΡΑΜΜΑΤΑ LEONARDO DA VINCI, SOCRATES ΚΑΙ ΝΕΟΛΑΙΑ ΓΙΑ ΤΗΝ ΕΥΡΩΠΗ

1. Η Λετονία συμμετέχει σε όλες τις δραστηριότητες των προγραμμάτων Leonardo da Vinci, Socrates και Νεολαία για την Ευρώπη (εφεξής, «τα προγράμματα»), σύμφωνα, εκτός αν προβλέπεται άλλως στην παρούσα απόφαση, με τους στόχους, τα κριτήρια, τις διαδικασίες και τις προθεσμίες που ορίζονται στην απόφαση 94/819/ΕΚ του Συμβουλίου της 6ης Δεκεμβρίου 1994 για τη θέσπιση προγράμματος δράσης σχετικά με την εφαρμογή πολιτικής της Ευρωπαϊκής Κοινότητας για την επαγγελματική κατάρτιση (1), στην απόφαση αριθ. 818/95/ΕΚ του Ευρωπαϊκού Κοινοβουλίου και του Συμβουλίου της 14ης Μαρτίου 1995 για την έγκριση της τρίτης φάσης του προγράμματος «Νεολαία για την Ευρώπη» (2), και στην απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου της 14ης Μαρτίου 1995 για τη θέσπιση του κοινοτικού προγράμματος δράσης στον τομέα της εκπαίδευσης «Socrates» (3).

2. Οι όροι υποβολής, αξιολόγησης και επιλογής των αιτήσεων που αφορούν επιλέξιμα θεσμικά όργανα, οργανισμούς και ιδιώτες της Λετονίας είναι ίδιοι με τους όρους που ισχύουν για επιλέξιμα θεσμικά όργανα, οργανισμούς και ιδιώτες της Κοινότητας.

Οι δραστηριότητες γλωσσικής προετοιμασίας και κατάρτισης αφορούν τις επίσημες γλώσσες της Κοινότητας. Σε εξαιρετικές περιπτώσεις, μπορούν να γίνουν δεκτές άλλες γλώσσες εφόσον το απαιτεί η εφαρμογή του προγράμματος.

3. Για να διασφαλιστεί η ευρωπαϊκή διάσταση των προγραμμάτων, τα διεθνικά έργα και οι δραστηριότητες που προτείνει η Λετονία θα πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Αυτός ο ελάχιστος αριθμός αποφασίζεται στο πλαίσιο της υλοποίησης των προγραμμάτων, αφού ληφθούν υπόψη η φύση των δραστηριοτήτων, ο αριθμός των εταίρων ενός δεδομένου έργου και ο αριθμός των χωρών που συμμετέχουν στα προγράμματα. Δεν είναι επιλέξιμα για χρηματοδότηση από την Κοινότητα, τα έργα και οι δραστηριότητες που υλοποιούνται αποκλειστικά μεταξύ της Λετονίας και των χωρών ΕΖΕΣ που είναι μέρη της συμφωνίας ΕΟΧ, ή άλλων τρίτων χωρών, περιλαμβανομένων και αυτών που έχουν συνάψει συμφωνία σύνδεσης με την Κοινότητα, οι οποίες μπορούν να συμμετέχουν στα προγράμματα.

4. Σύμφωνα με τους όρους των σχετικών διατάξεων των αποφάσεων για τα προγράμματα Leonardo da Vinci, Socrates και Νεολαία για την Ευρώπη, η Λετονία παρέχει τις αναγκαίες δομές και μηχανισμούς σε εθνικό επίπεδο και λαμβάνει όλα τα κατάλληλα μέτρα για να εξασφαλίσει τον εθνικό συντονισμό και την οργάνωση της υλοποίησης των προγραμμάτων.

5. Η Λετονία καταβάλλει ετήσια συνεισφορά στον γενικό προϋπολογισμό των Ευρωπαϊκών Κοινοτήτων ώστε να καλυφθεί το κόστος που προκύπτει από τη συμμετοχή της στα προγράμματα (βλέπε παράρτημα ΙΙ).

Η επιτροπή σύνδεσης έχει τη δυνατότητα να προσαρμόζει τη συνεισφορά αυτή, όταν κρίνει σκόπιμο.

6. Τα κράτη μέλη της Κοινότητας και η Λετονία καταβάλλουν κάθε δυνατή προσπάθεια, εντός του πλαισίου των ισχυουσών διατάξεων, ώστε να διευκολύνουν την ελεύθερη διακίνηση και διαμονή σπουδαστών, διδασκόντων, διοικητικού προσωπικού των πανεπιστημίων, νέων και άλλων προσώπων που είναι επιλέξιμα για τα προγράμματα και που μετακινούνται μεταξύ Λετονίας και κρατών μελών της Κοινότητας με σκοπό τη συμμετοχή τους σε δραστηριότητες που καλύπτονται από την παρούσα απόφαση.

7. Με την επιφύλαξη των αρμοδιοτήτων της Επιτροπής των Ευρωπαϊκών Κοινοτήτων και του Ελεγκτικού Συνεδρίου των Ευρωπαϊκών Κοινοτήτων όσον αφορά την παρακολούθηση και την αξιολόγηση των προγραμμάτων, σύμφωνα με τις αποφάσεις για τα προγράμματα Leonardo da Vinci, Socrates και Νεολαία για την Ευρώπη (άρθρα 10, 9 και 8 αντίστοιχα), η συμμετοχή της Λετονίας στα προγράμματα παρακολουθείται συνεχώς από κοινού από την Επιτροπή των Ευρωπαϊκών Κοινοτήτων και τη Λετονία. Η Λετονία υποβάλλει στην Επιτροπή, σχετικές εκθέσεις και συμμετέχει σε άλλες δραστηριότητες που ορίζονται από την Κοινότητα για το σκοπό αυτό.

8. Με την επιφύλαξη των διαδικασιών που αναφέρονται στο άρθρο 6 της απόφασης για το Leonardo da Vinci, στο άρθρο 6 της απόφασης για το Νεολαία για την Ευρώπη και στο άρθρο 4 της απόφασης για το Socrates, η Λετονία προσκαλείται σε συνεδριάσεις συντονισμού για κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις των επιτροπών προγράμματος. Η Επιτροπή ενημερώνει τη Λετονία σχετικά με τα αποτελέσματα των τακτικών αυτών συνεδριάσεων.

9. Η γλώσσα που χρησιμοποιείται στη διαδικασία υποβολής αιτήσεων, στις συμβάσεις, στις εκθέσεις που υποβάλλονται και σε άλλες διοικητικές διαδικασίες για το πρόγραμμα, είναι μία από τις επίσημες γλώσσες της Κοινότητας.

(1) ΕΕ L 340 της 29. 12. 1994, σ. 8.

(2) ΕΕ L 87 της 20. 4. 1995, σ. 1.

(3) ΕΕ L 87 της 20. 4. 1995, σ. 10.

ΠΑΡΑΡΤΗΜΑ ΙΙ

ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΛΕΤΟΝΙΑΣ ΣΤΑ ΠΡΟΓΡΑΜΜΑΤΑ LEONARDO DA VINCI, SOCRATES ΚΑΙ ΝΕΟΛΑΙΑ ΓΙΑ ΤΗΝ ΕΥΡΩΠΗ

1. Η χρηματοδοτική συνεισφορά της Λετονίας καλύπτει τα ακόλουθα:

- επιχορηγήσεις ή άλλη χρηματοδοτική στήριξη από τα προγράμματα προς λετονούς συμμετέχοντες,

- χρηματοδοτική στήριξη από τα προγράμματα για τη λειτουργία των εθνικών φορέων, όπου αυτό ισχύει,

- πρόσθετες διοικητικές δαπάνες για τη διαχείριση των προγραμμάτων από την Επιτροπή, οι οποίες προκύπτουν από τη συμμετοχή της Λετονίας.

2. Για κάθε οικονομικό έτος, το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν από τα προγράμματα οι λετονοί δικαιούχοι και οι εθνικοί φορείς της Λετονίας δεν θα υπερβαίνει τη συνεισφορά που καταβάλλει η Λετονία αφού αφαιρεθούν οι πρόσθετες διοικητικές δαπάνες.

Στην περίπτωση που η συνεισφορά της Λετονίας στο γενικό προϋπολογισμό των Ευρωπαϊκών Κοινοτήτων, μετά από αφαίρεση του πρόσθετου διοικητικού κόστους, είναι υψηλότερη από το συνολικό ποσό των επιχορηγήσεων ή άλλων χρηματοδοτικών ενισχύσεων που λαμβάνουν λετονοί δικαιούχοι ή εθνικοί φορείς από τα προγράμματα, η Επιτροπή των Ευρωπαϊκών Κοινοτήτων μεταφέρει το υπόλοιπο στο επόμενο οικονομικό έτος και το αφαιρεί από τη συνεισφορά του επόμενου έτους. Αν εξακολουθήσει να υπάρχει υπόλοιπο μετά την ολοκλήρωση των προγραμμάτων, το αντίστοιχο ποσό επιστρέφεται στην Λετονία.

3. Leonardo da Vinci

Η ετήσια συνεισφορά της Λετονίας θα είναι 1 150 000 Ecu από το 1998. Από το ποσό αυτό, 75 000 Ecu θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Λετονίας.

4. Socrates

Η ετήσια συνεισφορά της Λετονίας θα είναι:

- 296 000 Ecu το 1998 για τη συμμετοχή της στο κεφάλαιο ΙΙ (σχολική εκπαίδευση, Comenius) και στο κεφάλαιο III (οριζόντια μέτρα). Από το ποσό αυτό, 19 000 Ecu θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Λετονίας.

- 868 000 Ecu το 1999 για τη συμμετοχή της στο πλήρες πρόγραμμα Socrates, περιλαμβανομένου του κεφαλαίου Ι (Erasmus). Από το ποσό αυτό, 57 000 Ecu θα καλύψουν τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Λετονίας.

5. Νεολαία για την Ευρώπη

Η ετήσια συνεισφορά της Λετονίας θα είναι:

- 198 000 Ecu το 1998 για συμμετοχή στις ενέργειες ΑI και ΒI,

- 300 000 Ecu το 1999 για συμμετοχή σε όλες τις ενέργειες του προγράμματος, με εξαίρεση την ενέργεια Δ.

Από τα ποσά αυτά, ετήσιο ποσό 13 000 Ecu το 1998 και 20 000 Ecu το 1999, θα καλύψει τις πρόσθετες διοικητικές δαπάνες διαχείρισης του προγράμματος από την Επιτροπή, οι οποίες προκύπτουν από τη συμμετοχή της Λετονίας.

6. Θα ισχύει ο δημοσιονομικός κανονισμός που εφαρμόζεται στον γενικό προϋπολογισμό των Ευρωπαϊκών Κοινοτήτων, κυρίως όσον αφορά τη διαχείριση της συνεισφοράς της Λετονίας.

Μετά την έναρξη ισχύος της παρούσας απόφασης, και στις αρχές του 1999, η Επιτροπή θα απευθύνει στην Λετονία πρόσκληση για την καταβολή συνεισφοράς αντίστοιχης με τη συμμετοχή της στο κόστος, σύμφωνα με την παρούσα απόφαση.

Η συνεισφορά αυτή εκφράζεται σε Ecu και καταβάλλεται σε τραπεζικό λογαριασμό της Επιτροπής σε Ecu.

Ο υπολογισμός της ετήσιας συνεισφοράς βασίζεται στη συμμετοχή που προκύπτει σε ένα πλήρες οικονομικό έτος. Στην περίπτωση που η απόφαση του συμβουλίου σύνδεσης αρχίσει να ισχύει κατά τη διάρκεια ενός έτους, η συνεισφορά για το εν λόγω έτος θα προσαρμοστεί αφού ληφθεί υπόψη ο βαθμός υλοποίησης των προγραμμάτων το συγκεκριμένο έτος.

Η Λετονία καταβάλλει τη συνεισφορά της στο ετήσιο κόστος που ορίζει η παρούσα απόφαση, σύμφωνα με την πρόσκληση καταβολής της συνεισφοράς, το αργότερο τρεις μήνες από την αποστολή της εν λόγω πρόσκλησης. Οποιαδήποτε καθυστέρηση της συνεισφοράς συνεπάγεται την καταβολή τόκου από την Λετονία επί του εναπομένοντος οφειλόμενου ποσού την ημερομηνία λήξης της προθεσμίας. Το επιτόκιο αντιστοιχεί σε αυτό που ισχύει, σύμφωνα με το Ευρωπαϊκό Ταμείο Νομισματικής Συνεργασίας για το μήνα της προθεμσίας, για τις πράξεις του σε Ecu (1), προσαυξημένο κατά 1,5 %.

7. Η Λετονία καταβάλλει τις πρόσθετες διοικητικές δαπάνες που αναφέρονται στις παραγράφους 3, 4 και 5 από τον κρατικό της προϋπολογισμό.

8. Από το εναπομένον κόστος της ετήσιας συμμετοχής της στο πρόγραμμα Leonardo da Vinci, που αναφέρεται στην παράγραφο 3, η Λετονία θα καταβάλει από τον κρατικό της προϋπολογισμό 174 000 Ecu το 1998 και 500 000 Ecu το 1999. Με την επιφύλαξη των τακτικών διαδικασιών προγραμματισμού του Phare, θα καταβληθούν ποσά 901 000 Ecu και 575 000 Ecu από το ετήσιο κονδύλιο των εθνικών προγραμμάτων του Phare για το 1998 και το 1999 αντίστοιχα.

Από το εναπομένον κόστος της ετήσιας συμμετοχής της στο πρόγραμμα Socrates, που αναφέρεται στην παράγραφο 4, η Λετονία θα καταβάλει από τον κρατικό της προϋπολογισμό 0 Ecu το 1998 και 377 000 Ecu το 1999. Με την επιφύλαξη των τακτικών διαδικασιών προγραμματισμού του Phare, θα καταβληθούν ποσά 277 000 Ecu και 434 000 Ecu από το ετήσιο κονδύλιο των εθνικών ποργραμμάτων του Phare για το 1998 και το 1999 αντίστοιχα.

Από το εναπομένον κόστος της ετήσιας συμμετοχής της στο πρόγραμμα Νεολαία για την Ευρώπη, που αναφέρεται στην παράγραφο 5, η Λετονία θα καταβάλει από τον κρατικό της προϋπολογισμό 0 Ecu το 1998 και 130 000 Ecu το 1999. Με την επιφύλαξη των τακτικών διαδικασιών προγραμματισμού του Phare, θα καταβληθούν ποσά 185 000 Ecu και 150 000 Ecu από το ετήσιο κονδύλιο των εθνικών προγραμμάτων του Phare για το 1998 και το 1999 αντίστοιχα.

(1) Επιτόκιο που δημοσιεύεται μηνιαίως στην Επίσημη Εφημερίδα των Ευρωπαϊκών Κοινοτήτων - Σειρά C.